次馮申之遊靈泉韻
作者：王灼
朝代：宋

paragraphs: 名山起高興，不惜馬首東。
沙邊一著眼，翠光已浮空。
踏遍桑柘村，所向漸不同。
溪細山疑合，谷轉路始窮。
瑩浄白玉界，芬馥青蓮宮。
元知境過清，乘春乃昭融。
尚餘半殘花，伴我酒頰紅。
拂石愛少蘚，披林怯多風。
安得身無事，來對禪寂翁。
慮沉燈影外，慧發鳥聲中。
庶遂老巖壑，此行太匆匆。